|  |
| --- |
| **ПРАВИЛНИК**  **О ПОДСТИЦАЈИМА ЗА СПРОВОЂЕЊЕ АКТИВНОСТИ У ЦИЉУ ПОДИЗАЊА КОНКУРЕНТНОСТИ КРОЗ УВОЂЕЊЕ И СЕРТИФИКАЦИЈУ СИСТЕМА КВАЛИТЕТА ХРАНЕ, ОРГАНСКИХ ПРОИЗВОДА И ПРОИЗВОДА СА ОЗНАКОМ ГЕОГРАФСКОГ ПОРЕКЛА**  *("Сл. гласник РС", бр. 41/2017)* |

**Члан 1**

Овим правилником ближе се прописују врсте подстицаја за спровођење активности у циљу подизања конкурентности кроз увођење и сертификацију система квалитета хране, органских производа и производа са ознаком географског порекла (у даљем тексту: подстицаји), услови, начин за остваривања права на подстицаје и образац захтева за остваривање права на подстицаје, као и максимални износи подстицаја по кориснику.

Сертификација, у смислу овог правилника, јесте поступак контроле и оцењивања процеса производње и добијеног производа, што укључује и лабораторијске анализе за проверу квалитета производа добијених методама органске производње, пољопривредних и прехрамбених производа са ознаком географског порекла (у даљем тексту: производи са ознаком географског порекла) и пољопривредних и прехрамбених производа са националном ознаком вишег квалитета "српски квалитет" (у даљем тексту: производи са ознаком "српски квалитет"), које су извршене у лабораторијама овлашћеним од стране министарства надлежног за послове пољопривреде (у даљем тексту: Министарство) у складу са посебним прописима, као и издавање сертификата којим се потврђује њихова усклађеност са прописаним захтевима у погледу производње и квалитета, издавање документа којим се потврђује њихова усклађеност са прописаним захтевима у погледу производње, за производе у периоду конверзије у органској производњи, односно усаглашеност производа са спецификацијом, за производе са ознаком "српски квалитет".

**Члан 2**

Подстицаји могу да се користе, ако се уводи и сертификује:

1) систем управљања безбедношћу хране према *ИСО 22000, ФССЦ 22000, БРЦ, ИФС, ГОСТ-Р* стандарду;

2) добра пољопривредна пракса према *ГЛОБАЛГ.А.П.* стандарду.

Поред подстицаја из става 1. овог члана подстицаји могу да се користе, ако се сертификују:

1) систем квалитета хране према *ХАЛАЛ* стандарду;

2) систем квалитета хране према *КОСХЕР* стандарду;

3) производи добијени методама органске производње;

4) производи са ознаком географског порекла;

5) производи са ознаком "српски квалитет".

Право на подстицаје може да се оствари за један или више подстицаја из ст. 1. и 2. овог члана.

**Члан 3**

Правно лице и предузетник, могу да остваре право на све подстицаје из члана 2. овог правилника.

Физичко лице - носилац породичног пољопривредног газдинства може да оствари право на подстицаје из члана 2. став 1. тачка 2) и став 2. тач. 3), 4) и 5) овог правилника.

Правно лице ако је регистровано у складу са законом којим се уређују удружења (у даљем тексту: удружење), може да оствари право на подстицаје из члана 2. став 2. тач. 3) и 4) овог правилника.

Лица из ст. 1-3. овог члана, могу да остварују право на подстицаје ако су уписана у Регистар пољопривредних газдинстава и ако имају:

1) сертификат издат од сертификационог тела акредитованог од Акредитационог тела Србије (АТС, www.атс.рс) или од акредитационог тела које има потписан мултилатерални споразум са Европском организацијом за акредитацију у одговарајућем обиму или од надлежног тела за послове акредитације у Руској Федерацији, за подстицаје из члана 2. став 1. тачка 1) овог правилника;

2) сертификат према *ГЛОБАЛГ.А.П.* стандарду издат од сертификационог тела које је одобрено од Секретаријата за сертификацију *ГЛОБАЛГ.А.П.*-а (ФоодПЛУС, Келн, Немачка, www.глобалгап.орг), за подстицаје из члана 2. став 1. тачка 2) овог правилника;

3) сертификат издат од Ријасета исламске заједнице Србије, односно јеврејске заједнице у Републици Србији, за подстицаје из члана 2. став 2. тач. 1) и 2) овог правилника;

4) сертификат издат од контролне организације која је овлашћена од Министарства у складу са законом којим се уређује органска производња или документ издат од те организације којом произвођач чија је производња у периоду конверзије доказује да је његова производња у складу са законом којим се уређује органска производња, за подстицаје из члана 2. став 2. тачка 3) овог правилника;

5) сертификат издат од сертификационог тела које је овлашћено од Министарства у складу са законом којим се уређују ознаке географског порекла за пољопривредне и прехрамбене производе, за подстицаје из члана 2. став 2. тачка 4) овог правилника;

6) потврду о усаглашености производа са спецификацијом, за производе са ознаком "српски квалитет", издату од контролног тела које је овлашћено од Министарства и решење о означавању производа ознаком "српски квалитет" и праву коришћења те ознаке, у складу са уредбом којом се уређује означавање пољопривредних и прехрамбених производа националном ознаком вишег квалитета "српски квалитет", за подстицаје из члана 2. став 2. тачка 5) овог правилника.

**Члан 4**

Право на подстицаје може да се оствари ако се поднесе захтев за остваривање права на подстицаје (у даљем тексту: захтев), Министарству пољопривреде и заштите животне средине - Управи за аграрна плаћања, у складу са законом којим се уређују подстицаји у пољопривреди и руралном развоју.

Захтев се подноси једанпут годишње, од 1. маја до 31. октобра текуће календарске године, на Обрасцу - Захтев за остваривање права на подстицаје за спровођење активности у циљу подизања конкурентности кроз увођење и сертификацију система квалитета хране, органских производа и производа са ознаком географског порекла у \_\_\_\_\_\_\_\_ години, који је одштампан уз овај правилник и чини његов саставни део.

**Члан 5**

Уз захтев се доставља:

1) доказ да је до подношења захтева извршено плаћање трошкова увођења и сертификације за подстицај за који се подноси захтев;

2) сертификат из члана 3. став 4. тач. 1) до 5) овог правилника, документ из члана 3. став 4. тачка 4) овог правилника и потврда из члана 3. став 4. тачка 6) овог правилника, у зависности од подстицаја за који се захтев подноси;

3) сертификат о акредитацији, као и обим акредитације сертификационог тела које је извршило послове контроле и/или сертификације, издат од стране надлежног тела за послове акредитације из члана 3. став 4. тач. 1) и 2) овог правилника - за подстицаје из члана 2. став 1. овог правилника.

Правно лице, удружење и предузетник као доказ о плаћању трошкова из става 1. тачка 1) овог члана доставља рачун, налог за уплату и одговарајући извод оверен од банке.

Физичко лице које је плаћање трошкова из става 1. тачка 1) овог члана извршило безготовински, доставља рачун, налог за уплату и одговарајући извод оверен од банке као доказ о извршеном плаћању услуга из рачуна, а физичко лице које је плаћање извршило готовински, доставља рачун и одговарајући фискални исечак.

Ако је доказ о извршеном плаћању из ст. 2. и 3. овог члана издат на страном језику, доставља се и његов превод, издат од овлашћеног судског тумача.

Документација из става 1. тач 1) и 2) овог члана треба да буде издата у години у којој се подноси захтев, а до подношења захтева или у години која претходи години подношења захтева (од 1. новембра до 31. децембра), као и да гласи на подносиоца захтева.

Документација која се доставља уз захтев, доставља се у оригиналу или овереној копији, осим сертификата из става 1. тачка 3) овог члана и сертификата, документа и потврде из члана 3. став 4. тач. 4), 5) и 6) овог правилника, за које се може доставити копија.

**Члан 6**

Подносилац захтева, укључујући и оног са подручја са отежаним условима рада у пољопривреди, коме је утврђено право на подстицаје (корисник), остварује право на накнаду дела трошкова плаћеног износа увођења и сертификације, без обрачунатог пореза на додату вредност, у проценту који Влада сваке године одређује посебним актом, у складу са законом којим се уређују подстицаји у пољопривреди и руралном развоју.

Процентуални износ подстицаја за подручја са отежаним условима рада у пољопривреди утврђује са према месту у коме се налази објекат који је предмет подстицаја из члана 2. став 1. тачка 1) овог правилника, односно у коме се производе производи који су предмет подстицаја из члана 2. став 2. овог правилника, у складу са посебним прописом који одређује подручја са отежаним условима рада у пољопривреди.

Највиши укупни износ подстицаја по подносиоцу захтева је 500.000 динара.

**Члан 7**

Подстицаји се исплаћују по редоследу подношења поднетих захтева у складу са законом којим се уређују подстицаји у пољопривреди и руралном развоју, а до износа финансијских средстава утврђеног посебним прописом којим се уређује расподела подстицаја у пољопривреди и руралном развоју.

**Члан 8**

Даном ступања на снагу овог правилника престаје да важи Правилник о подстицајима за унапређење руралне економије кроз увођење и сертификацију система безбедности квалитета хране, органских производа и производа са ознаком географског порекла ("Службени гласник РС", број 48/13).

**Члан 9**

Овај правилник ступа на снагу наредног дана од дана објављивања у "Службеном гласнику Републике Србије".

**Образац**

**ЗАХТЕВ  
ЗА ОСТВАРИВАЊЕ ПРАВА НА ПОДСТИЦАЈЕ ЗА СПРОВОЂЕЊЕ АКТИВНОСТИ У ЦИЉУ ПОДИЗАЊА КОНКУРЕНТНОСТИ КРОЗ УВОЂЕЊЕ И СЕРТИФИКАЦИЈУ СИСТЕМА КВАЛИТЕТА ХРАНЕ, ОРГАНСКИХ ПРОИЗВОДА И ПРОИЗВОДА СА ОЗНАКОМ ГЕОГРАФСКОГ ПОРЕКЛА**

**У \_\_\_\_\_\_\_\_\_\_ ГОДИНИ**

|  |  |  |  |
| --- | --- | --- | --- |
| 1. | Подносилац захтева |  | |
| 2. | Седиште/Адреса |  | |
| 3. | ЈМБГ (за физичка лица) |  | |
| 4. | Матични број (за правна лица, удружења и предузетнике) |  | |
| 5. | ПИБ (за правна лица, удружења и предузетнике) |  | |
| 6. | Број пољопривредног газдинства |  | |
| 7. | Телефон |  | |
| 8. | Е-маил |  | |
| 9. | Особа за контакт |  | |
| 10. | Увођење и сертификација: | 1) ИСО 22000, ФССЦ 22000, БРЦ, ИФС, ГОСТ-Р; 2) ГЛОБАЛГ.А.П.; 3) ХАЛАЛ; 4) КОСХЕР; 5) производа добијених по методама органске производње; 6) производа са ознаком географског порекла; 7) производа са ознаком "српски квалитет". | |
| 11. | Доказ о извршеном плаћању (број и датум рачуна и извода из банке или број и датум рачуна и фискалног исечка) | 1. |  |
| 2. |  |
| 3. |  |
| 4. |  |
| 5. |  |
| 6. |  |
| 7. |  |
| 12. | Укупан износ трошкова за увођење/сертификацију |  | |
| 13. | Назив и датум издавања сертификата/документа о производњи у периоду конверзије/ потврде о усаглашености производа са спецификацијом | 1. |  |
| 2. |  |
| 3. |  |
| 4. |  |
| 5. |  |
| 14. | Број и катастарска општина парцеле на којој се налази објекат који је предмет подстицаја из члана 2. став 1. тачка 1) овог правилника, односно у коме се производе производи који су предмет подстицаја из члана 2. став 2. овог правилника |  | |
| ПОДАЦИ ЗА УПЛАТУ ПОДСТИЦАЈА | | | |
| 15. | Број наменског рачуна/рачуна подносиоца захтева |  | |
| 16. | Назив банке |  | |

|  |  |  |
| --- | --- | --- |
| У \_\_\_\_\_\_\_\_\_\_\_, \_\_\_\_\_\_\_\_\_\_\_\_ |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| (место и датум) |  | потпис подносиоца захтева/овлашћеног лица са печатом |